**Klub fair play Slovenského olympijského a športového výboru v spolupráci s Nadáciou Slovenského olympijského a športového výboru**

**vyhlasuje súťaž s názvom „Šport je šanca“**

**Štatút súťaže "Šport je šanca"**

Účelom tohto dokumentu je úplná a jasná úprava pravidiel súťaže s názvom "Šport je šanca" **(ďalej len „súťaž“). Tento štatút súťaže je jediným dokumentom, ktorý úplne a záväzne upravuje pravidlá súťaže. Tieto pravidlá nadobúdajú platnosť dňom ich zverejnenia, pričom** výňatky z tohto štatútu uvedené na reklamných a propagačných materiáloch majú len informatívny charakter a nie sú záväznými pravidlami tejto súťaže.

**A) Vyhlasovateľ súťaže a trvanie súťaže**

1) Vyhlasovateľom súťaže je Slovenský olympijský a športový výbor (Klub fair play Slovenského olympijského a športového výboru v spolupráci s Nadáciou Slovenského olympijského a športového výboru), so sídlom Junácka 6, 831 04 Bratislava, IČO: 308 11 082, registrovaný Ministerstvom vnútra Slovenskej republiky pod č. VVS/1-900/90-7417 (ďalej ako *„*vyhlasovateľ*“* alebo „SOŠV*“).*

2) Súťaž "Šport je šanca“ prebieha od 05.09. 2022 od 00:01 hod. do 14.10.2022 do 23:59 hod (ďalej ako "trvanie súťaže") Trvanie súťaže môže vyhlasovateľ predĺžiť alebo skrátiť, pričom o tejto skutočnosti je povinný v primeranom čase vhodným spôsobom upovedomiť verejnosť.

3) Táto súťaž nie je hazardnou hrou podľa zákona č. 171/2005 Z. z. o hazardných hrách a o zmene a doplnení niektorých zákonov v znení neskorších predpisov.

**B) Cieľ a spoločenská podstata súťaže**

1) Cieľom súťaže je

* podporiť a pomáhať rozvíjať projekty, ktoré zvýrazňujú sociálnu a výchovnú funkciu športu
* vo väčšej miere zapojiť bývalé a/alebo súčasné športové osobnosti Slovenskej republiky do sociálnej oblasti života, aby svojím príkladom inšpirovali, motivovali iných v záujme dosiahnutia pozitívnych zmien v spoločnosti

**C) Podmienky súťaže**

1) Kto a ako môže navrhnúť projekt na ocenenie:

* Návrh na ocenenie môže poslať fyzická alebo právnická osoba vyplnením a následným zaslaním online formulára, ktorý je zverejnený na webovej stránke: <https://www.olympic.sk/fairplay/form/navrh-do-sutaze>
* Každá fyzická alebo právnická osoba môže podať aj viacero návrhov

2) Kritériá pre výber projektov na ocenenie:

Ocenenie môže dostať organizátor projektu, ktorého zámerom a cieľom je pomocou športovcov a/alebo prostredníctvom športových aktivít:

* zvýšiť zapájanie znevýhodnených skupín do športového hnutia
* podporovať vzájomnú solidaritu medzi rôznymi skupinami spoločnosti
* boj proti dopingu
* boj proti všetkým druhom násilia, neznášanlivosti a diskriminácie
* podpora sociálneho začlenenia a rovnakých príležitostí v športe
* prispieť k podpore ochrany a obnovy životného prostredia

3) Upozornenie:

* Projekty musia byť zamerané na riešenie konkrétnych a dôležitých sociálnych problémov prostredníctvom športu.
* Projekty sa musia vyznačovať udržateľnosťou.
* Projekty, ktoré boli ocenené v predchádzajúcich dvoch rokoch nemôžu byť opäť ocenené.
* Organizátor víťazného projektu na webovej stránke zverejní logo KFP SOŠV a oznam: Projekt je nositeľom ocenenia KFP SOŠV „Šport je šanca“.

**D) Výhra a jej odovzdanie**

1) Organizátor víťazného projektu, ktorý splnil všetky podmienky tejto súťaže a bol vyhlasovateľom súťaže (členmi kolégia Klubu fair play SOŠV) vyhodnotený ako najlepší, obdrží od Nadácie SOŠV poukaz v hodnote 1.000,00 € na nákup športového materiálu podľa vlastného výberu.

2) Vyhlasovateľ súťaže si vyhradzuje právo podľa možnosti oceniť materiálnou pomocou aj ďalšie projekty.

3) Výherca bude o výhre informovaný vyhlasovateľom prostredníctvom e-mailovej adresy, resp. telefonicky, a to spravidla do 10 pracovných dní od skončenia súťaže. Súťažiaci, ktorí nezískali výhru, nebudú nijako vyrozumení. Vyhlasovateľ nezodpovedá za to, ak informatívny e-mail bude ukladaný do spamovej alebo nevyžiadanej pošty súťažiaceho. Krátky popis víťazného projektu bude zverejnený aj na webovej stránke SOŠV. Spôsob a miesto vyhlásenia výsledkov a odovzdania výhry určuje vyhlasovateľ súťaže, ktorý výhru odovzdá v určenom termíne a to najneskôr do 90 dní odo dňa vyhlásenia výsledkov súťaže

**4) Vyhlasovateľ si vyhradzuje právo organizovať odovzdávanie výhier v súťaži ako verejnú udalosť. Zvukový a obrazový záznam z tejto udalosti**, osobné údaje a záznamy týkajúce sa účastníkov alebo ich prejavov osobnej povahy (fotografie, písmo, hlas a pod.), má vyhlasovateľ súťaže právo **použiť na účely svojich propagačných aktivít, s čím súťažiaci účasťou v súťaži vyjadruje svoj súhlas. Mená výhercov môžu byť uverejnené v médiách.**

5) V prípade osoby mladšej ako 18 rokov musí byť postup pre odovzdanie výhry vrátane prevzatia výhry realizovaný za prítomnosti a so súhlasom zákonného zástupcu. Iný spôsob odovzdania je akceptovateľný iba so súhlasom vyhlasovateľa.

6) V prípade, že sa nepodarí výhercu do piatich pracovných dní od prvého pokusu o kontakt kontaktovať prostredníctvom ním zadaných kontaktných údajov, prípadne, že sa mu nepodarí výhru opakovane doručiť alebo odovzdať, alebo v prípade, že výherca inak nesplnil podmienky tejto súťaže, stráca výherca nárok na výhru a na jeho miesto nastupuje súťažný projekt, ktorý skončil na druhom mieste. Rovnaký postup sa uplatní v prípade, ak výherca neprejaví súhlas s nadobudnutím výhry, vzdá sa výhry alebo odoprie súhlas.

7) **Súťažiaci nemajú na základe tejto súťaže a/alebo v súvislosti s ňou nárok na akékoľvek iné plnenia, zámenu výhry alebo alternatívnu výhru zo strany vyhlasovateľa súťaže než na plnenia výslovne uvedené v týchto pravidlách, a to len za splnenia všetkých podmienok v zmysle týchto pravidiel.**

8) Vyhlasovateľ súťaže nezodpovedá za žiadne škody vzniknuté v súvislosti s nesprávnymi údajmi poskytnutými účastníkom, alebo v súvislosti s neuplatnením, nevyzdvihnutím, neprijatím, zrieknutím sa resp. nevyužitím výhry.

9) Výherca udeľuje vyhlasovateľovi výslovný súhlas s vyhotovením (vyhlasovateľom alebo ním určenou osobou) fotografií a videa dokumentujúcich uplatnenie a čerpanie výhry, v prípade, že nebude prakticky možné, aby fotografie/video vyhotovil sám vyhlasovateľ (resp. osoba ním určená), zaväzuje sa súťažiaci poskytnúť vyhlasovateľovi súťaže fotodokumentáciu uplatnenia a čerpania sám (ďalej spoločne tiež len ako „fotodokumentácia"). Fotodokumentáciou sa na účely predchádzajúcej vety rozumie min. 5 fotografií, ktoré názorne dokumentujú uplatnenie a čerpanie výhry súťažiaceho.

**E) Dane a odvodové povinnosti**

1) Výherca berie na vedomie, že vyhlasovateľ súťaže nezodpovedá za daňové a odvodové povinnosti, ktoré výhercovi vyplývajú alebo súvisia s výhrou podľa príslušných daňových zákonov alebo zákonov o zdravotnom resp. sociálnom poistení a výherca je povinný si tieto povinnosti riadne splniť v zákonných lehotách vo vlastnom mene a na vlastný účet.

**F) Spracovanie osobných údajov**

1) Svojou účasťou v súťaži súťažiaci udeľuje vyhlasovateľovi súťaže výslovný dobrovoľný a bezodplatný súhlas so spracovaním osobných údajov súťažiaceho pre marketingové účely vyhlasovateľa súťaže (a to akýmkoľvek spôsobom, vrátane zasielania správ elektronickej pošty. Účastník súťaže udeľuje tento súhlas dobrovoľne a na dobu piatich rokov. Tento súhlas môže účastník súťaže kedykoľvek odvolať písomnou formou na adrese vyhlasovateľa súťaže. Ďalšie informácie o spracúvaní osobných údajov vyhlasovateľom súťaže, vrátane informácií o spôsobe odvolania súhlasu so spracovávaním osobných údajov, ako aj poučenie o právach súťažiacich sú súčasťou Podmienok ochrany súkromia, ktoré sú dostupné na webovej stránke <https://www.olympic.sk/podmienky-ochrany-osobnych-udajov-sukromia>.

**G) Zmena štatútu súťaže**

1) Vyhlasovateľ súťaže má právo kedykoľvek, t.j. aj počas trvania súťaže meniť tento štatút, prípadne súťaž odvolať najmä v prípadoch, ak by vyhlasovateľ súťaže nemohol dosiahnuť cieľ špecifikovaný týmto štatútom alebo by mu hrozila akákoľvek škoda alebo ujma a to aj bez udania dôvodu.

2) Na účinnú zmenu štatútu alebo odvolanie súťaže sa vyžaduje, aby vyhlasovateľ súťaže zverejnil a sprístupnil verejnosti všetky zmeny súťažného poriadku Vyhlasovateľ súťaže nezodpovedá za akúkoľvek škodu, ktorá môže vzniknúť v nadväznosti na zmenu štatútu alebo v nadväznosti na odvolanie súťaže.

3) Vyhlasovateľ súťaže môže vydávať vykonávacie pravidlá alebo interpretačné usmernenia tohto štatútu, a to aj bez jeho priamej zmeny.

**H) Spoločné, prechodné a záverečné ustanovenia**

1) Vyhlasovateľ súťaže neposkytuje súťažiacim žiadne peňažné ani nepeňažné plnenie za zapojenie sa do súťaže (okrem cien uvedených v písm. D) tohto štatútu).

2) Akékoľvek sporné otázky viažuce sa k tejto súťaži sa budú strany snažiť riešiť mimosúdnou cestou. Na súťaž, práva a povinnosti viažuce sa k súťaži, sa vzťahuje právny poriadok Slovenskej republiky (v hmotnoprávnej aj procesnoprávnej rovine).

3) Vyhlasovateľ súťaže je oprávnený zo súťaže vylúčiť súťažiaceho, ktorý poruší tento štatút alebo súťažiaceho, ktorý bude konať v rozpore s dobrými mravmi a s cieľmi, resp. spoločenskou podstatou súťaže.

4) V prípade, ak štatút nerieši akúkoľvek otázku súvisiacu so súťažou vôbec, alebo ju nerieši v dostatočnom rozsahu, vyhlasovateľ má právo uplatniť postup podľa časti G) ods. 3 tohto štatútu. Potenciálni súťažiaci alebo súťažiaci môžu požiadať vyhlasovateľa súťaže o poskytnutie dodatočných informácii alebo vyjadrenia k tomuto štatútu alebo k súťaži.

5) Tento štatút je vyhotovený v slovenskom jazyku a účinnosť voči tretím osobám nadobúda dňom jeho uverejnenia na internetovej stránke vyhlasovateľa súťaže, prípadne iným vhodným spôsobom.

6) Všetci účastníci súťaže sú týmito pravidlami viazaní a účasťou v súťaži sa ich zaväzujú dodržiavať.

V Bratislave, dňa 22.8.2022